Ekonomiese leefwyse (deel van 'Huisgenoot' se Lag- en Liegstories van 2002) | News24
Ekonomiese leefwyse (deel van 'Huisgenoot' se Lag- en Liegstories van 2002)
GEHOOR van Oom Frans wat gedink het hy kan "ekonomies" lewe? Hy span doerie tyd sy plaaswerkers in om vir hom 'n groot gat van ses voet te grou. Hy sal hulle later sê waaroor dit gaan. Die manne pruttel nie min onder mekaar nie, maar grou moet hulle grou.
Dinsdag, laatmiddag se kant, is hulle klaar met die gat. Die Woensdagoggend roep Oom Frans die manne weer bymekaar en verduidelik uiteindelik waaroor die hele gat gaan. Hy sê toe die dieselprys gaan einste die Woensdagaand weer op, dis die hele ding. Piet, sy voorman, moet die trok vat en so tien dromme, en dis nou 210-liter dromme, hoor, laai en by die naaste vulstasie gaan volmaak.
As hulle terugkom, moet hulle asseblief vir hom die diesel in die groot gat wat hulle gegrawe het, gaan begrawe. Hulle is toe daar weg, en Oom Frans het so bietjie gaan skuinslê vir die middagslapie.
Toe die manne terugkom, het hulle die dromme afgelaai, en ewe versigtig die diesel in die gat uitgetiep. Alles gedoen, gaan hulle na Oom Frans om te sê hulle is nou klaar.
Voorman Piet klop aan die deur en toe Oom Frans oopmaak, sê hy die manne het nou klaar die diesel begrawe, en of hulle die leë dromme maar weer in die skuur moet gaan pak.
Oom Frans het spierwit geraak. Toe stotter hy: "Wat … wat bedoel jy met … leë dromme?" en sak inmekaar. Dit was sy laaste woorde.